Lucy mhi ħadd speċjali u la mhi xejn speċjali, ovvja li kwa żi ħadd ma jafha. Lucy hija waħda minn dawk li fil-folla ma tispikkax, wiċċ li sempliċiment jgħin biex ir-ritratt ta' fuq għajnejk jew ta' fuq l-iskrin ma jħalliex partijiet vojta, bħal kif jagħmlu l- extras f'xi film. La hija daqstant plaċida, l-istorja tagħha ma tistax tkun tiswa aktar mill-erba' karti li miktuba fuqha. Imma l-istorja ta' Lucy, li Lara Calleja tatha l-ħajja b'xi mod ħadmet. Billi ma telgħetx muntanji għoljin, billi ma tmexxix kumpaniji ta' miljun ruħ, u billi m'għandiex miljuni wara isimha Lucy xorta għandha storja li żżommok u li fuq kollox tista' tirrelata magħha. Storja miktuba b'ċertu sempliċità, sentenza qasira wara oħra. monologu, fejn in-narratriċi hija l-karattru prinċipali u kull karattru li daħal fl-istorja dejjem rajnieh mil-lenti ta' Lucy, bħal kif inhi wara kollox il-ħajja. Kull ħaġa li nagħmlu jew tiġrilna nterpretat minnha nfusna, għax lilna ġara u aħna nafu xi nħossu fuq dak, fuq dik, fuq dawk is-sitwazzjonijiet. L-istorja kultant ikollha bżonn sfond mużikali kemxejn melankolika jew depressiva fejn il-Joy Division pereżempju jistgħu jkunu idejali biss kuntrarju għal Ian Curtis, Lucy dejjem hemm fiha ċertu tama, u meta l-bibien dehru magħluqin u t-toroq ma jagħtu għal imkien għax wara kollox triq ma tiċċaqlaqx, afdat f'saqajha biex tasal x'imkien. U aktar milli moħħha fejn se tasal, moħħha fil-vjaġġ innifsu.